Claus Larsen-Jensen (S), 1999-05-11:
I Socialdemokratiet tillægger vi det multilaterale handelssystem i WTO meget stor vægt, fordi der herigennem er skabt klare spilleregler for den globale handel inklusive et stærkt tvistbilæggelsessystem.
Med aftalerne i WTO styrkes den globale handel.
Det styrker den globale økonomi, og for Danmark som handelsnation udvider det vores muligheder for øget eksport, vækst og beskæftigelse.
Med WTO er der lagt grunden til etableringen
af et globalt indre marked, ganske som der i EU-regi er etableret et indre marked med klare spilleregler.
I EU har vi siden etableringen af det indre marked været igennem en proces med at styrke arbejdstagerrettigheder, miljøet, sundheden, dyrevelfærden m.v.
Nu forestår der en tilsvarende opgave på globalt plan i WTO med at sikre globale spilleregler for den øgede frihandel, så det bliver til gavn for såvel industri- som udviklingslande, og hvor de handels- og markedsmæssige interesser afbalanceres af hensyn til mennesker og miljø.
Globale spilleregler afskaffer den junglelov og den protektionisme, som er med til at skade den økonomiske og sociale udvikling på denne her klode.
Det er en hovedopgave ved de kommende WTO-forhandlinger, som bør være en omfattende forhandlingsrunde.
For Socialdemokratiet er det af hensyn til befolkningernes opbakning til WTO af afgørende betydning, at WTO ikke blot opleves som et led i en økonomisk globaliseringsbølge, hvor de fattigste lande, arbejdstagerne, miljøet og sundheden kommer til at betale prisen for øget vækst og rigdom.
Vi ønsker en social og miljømæssig bæredygtig globalisering trukket fremad af økonomisk fremgang og frihandel og klare spilleregler.
Ikke blot i relation til ILO, men generelt i forhold til internationalt samarbejde og aktiviteter, som Danmark deltager i, skal der arbejdes med at få realiseret ILO-standarderne, som udenrigsministeren også pegede på.
Både af hensyn til arbejdstagerne i ilandene og ulandene er det vigtigt, at de sikres rettigheder, hvis den globale handel skal fungere på et menneskeligt og fair konkurrencemæssigt grundlag.
Hensynet til miljøet skal også inddrages, og WTO respekterer hensynet til en bæredygtig global udvikling og de internationale miljøaftaler.
WTO skal respektere de multilaterale miljøaftaler i ILO-konventionerne, så disse ikke undermineres, hvilket er risikoen, hvis handelsliberaliseringen går forud for alt andet.
Derfor skal det også accepteres, at handelsskridt i disse sammenhænge i øget omfang kan anvendes efter klare regler.
Det skal understreges, at det ikke skal kunne anvendes til en skjult protektionisme.
Sådanne regler er vigtige for at undgå en skæv udvikling af den øgede frihandel.
Udviklingslandene skal også sikres en stærkere placering
, ved at de mindst udviklede lande hurtigt får fri adgang for alle varer til industrilandenes markeder.
Markedsåbningen bør øges langt mere og hurtigere, end vi hidtil har set.
De mindst udviklede lande og de ikkefødevareproducerende lande skal derfor sikres kompensation for handelsliberaliseringen på landbrugsområdet.
Handels- og udviklingsbistand skal derfor også ses i en sammenhæng, hvis mål er at løfte landenes udviklingsniveau og sikre dem et plads i det globale økonomiske system.
Disse hensyn er nødvendige, hvis vi ikke skal få en deling på denne her klode mellem, hvad der på engelsk hedder the globalisers and the globalised, altså vinderne og taberne i globaliseringen.
Gevinsten af det øgede globale økonomiske samarbejde skal være til gavn for alle og ikke skabe social og global marginalisering.
I Socialdemokratiet beklager vi, at den multilaterale aftale om investeringer ikke blev etableret i tilknytning til OECD.
Målet er derfor at sikre en investeringsaftale i WTO, der fastlægger globale spilleregler for investeringer, og de krav, som Folketinget vedtog i den forbindelse den 23. april 1998 vedrørende miljø og arbejdstagerrettigheder, ikkediskriminering m.v., er selvfølgelig grundlaget i forhold til de forhandlinger, der skal være i WTO, og det understøtter i øvrigt generelt de krav, der er opstillet herfra.
Vi tillægger det også stor vægt, at der i den næste WTO-runde forhandles regler for elektronisk handel og konkurrenceregler for bl.a. at undgå monopoler.
Vi tillægger det meget stor vægt, at det lykkes EU at skabe en stærk alliance med USA om at nå disse mål, hvorfor vi har som mål at få løst de problemer, der er i handelsrelationerne mellem EU og USA.
Disse sager må ikke ødelægge tilliden til WTO og tvistbilæggelsessystemet, som vi tværtimod ønsker styrket.
Vi er glade for forberedelsen i Danmark i arbejdsgrupper, og vi ønsker demokratiet styrket omkring Europaudvalget og inddragelse af parlamentarikere i forbindelse med ministerrådskonferencerne.
WTO skal i Seattle blive et nyt skridt fremad, og derfor bakker vi op om forslaget til vedtagelse.